Ńdɔ̄ á fɔ̄ɔ̄ á ngábɔ̄ nâ, ábōg bə̄tsíg míńtól bə́ dzóege, ńdɔ fɔ́ɔ́ zie a ngákwí á ńnam. Ńdɔ fɔ́ɔ́ mod ziŋ yǎ Bételehɛ́m yǎ Yúda a ngátíe ai miníngá wōē ai bɔ́n bóé bə́bɛ̄ bə́ kə́ tɔbɔ á mə̄fúb yā Moáb. 2Mod te a ngábə́ dzwé nâ Elimélek; miníngá wōē Noémi ai bɔ́n bóé bə́bɛ̄, Mahlôn ai Kilyôn. 3Bə́ ngábə́ Befraímít yā Bételehɛ́m yǎ Yúda. Ákwí bə́ ngákwí á mə̄fúb yā Moab, ńdɔ̄ bə́ ngálóŋ mvóg étēde. 3Ńdɔ̄ Elimélek, ǹnóm Noémi á ngāwú, Noémi a lígī ai bɔ́n bóé bə́bɛ̄. 4Ńdɔ̄ é bɔ́n bā bə́ ngálúg bəngɔ̌n Bəmoabíd: ḿbɔ́g dzwé naa Orpa ényɔ́ ḿbɔ̄g dzwé nâ Rút. Ńdɔ̄ bə́ ngátɔbɔ hálā á tâŋ mim̀bú áwôm. 5Ńdɔ̄ Mahlôn ai Kilyôn bɔ̂ bə́ ngáwú fə, bɔ́ bə́sə̄ bə́bɛ̄, ńdɔ̄ é mīníngá nyɔ a ngálígi, təge ai bɔ́n bóé bə́bɛ̄ təge ai ǹnóm wōē. 6Ńdɔ a ngátə́bə̄ á sí, nyémēn ai mim̀bɔ́m míé nə́ a kódō á mə̄fúb mə́ Moab, amú á ngāwódan nâ Zambá ā kə́ yén áyɔŋ díé a və́ə́ dɔ bidí. 7Ńdɔ̄ hḿ á ngākódo ai mim̀bɔ́m míé míbɛ̄ é vóm á ngābə́ tɔá. Bə́ tíé ai dulu nə́ bádūgan á ńnam Yúda. 8Hədá Noémi nyé ai mim̀bɔ́m míé míbɛ̄ naa: "Kaŋán, mod ósə yǎ ábə̄ mínā á dúgán á ndá nyiá. Ǹtondôbə á mvāmáŋán ai mínā anə́ ḿból mī ngámvaman ai ébá bə́ ngáwú ai mǎmēn fə. 9Ǹtondôbə á bɔ̄ɔ̄ naa mínā bə́sə mǐ kə nyǐŋ mvɔ̄í á mə̄ndá bə́yóm báán." Ńdɔ a ngáwúban ai bɔ́. Ńdɔ̄ hḿ bə́ ngábɛ́dē kíŋ á yób étē, bə́ ngayón. 10Ńdɔ̄ bə́ ngádzó ai nyé nâ: "Kǒkōā ! Byǎyi dúgan ai wa fǔfulu âyɔŋ dóe”. 11Hədá Noémi nyé ai bɔ́ nâ: "Dúgán, ǎ bəngɔn báma, ású dzé myāyi kə ai ma ? Yə bɔ́n bə̄fə́ bə́ ngə́lə ma âbum nə́ bə́ m̀bɔ̌ bə̄yóm báŋán ? 12Ǎ bəngɔn báma, dúgán, kəán, amú mə̄ ńtɔa yǎ ńnǒm ábuí, dzam álúg á sə́ kīg fə ábə mǎ. Tɔ̌ kig mafyáŋán dzó nâ: “Afidí á ngə́lə̄ ású dáma, álú bēn dí mayi bi ńnōm, mə́ bye bɔ́n",